KOMISIJOS SPRENDIMAS
2009 m. spalio 15 d.
iš dalies keičiantis Sprendimą 2003/467/EB dėl paskelbimo, kad Škotijoje oficialiai nenustatyta galvijų tuberkuliozės
(pranešta dokumentu Nr. C(2009) 7790)
(Tekstas svarbus EEE)
(2009/761/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos A priedo I skyriaus 4 punktą,
kadangi:
(1)
Direktyvoje 64/432/EEB nustatyta, kad gali būti paskelbta, jog valstybėje narėje arba jos dalyje galvijų tuberkuliozės oficialiai nenustatyta, jeigu galvijų bandos atitinka tam tikras toje direktyvoje nustatytas sąlygas.
(2)
Valstybių narių ir jų regionų, kuriuose nebuvo nustatyta galvijų tuberkuliozės, sąrašai pateikti 2003 m. birželio 23 d. Komisijos sprendime 2003/467/EB, nustatančiame tam tikrose valstybėse narėse ar valstybių narių regionuose, kuriuose oficialiai nenustatytos tuberkuliozė, bruceliozė ir enzootinė galvijų leukozė, galvijų bandų statusą (2).
(3)
Jungtinė Karalystė pateikė Komisijai dokumentus, kuriais įrodoma, jog visoje Škotijos teritorijoje laikomasi atitinkamų Direktyvoje 64/432/EEB numatytų sąlygų, kad būtų galima paskelbti, jog šiame Jungtinės Karalystės regione galvijų tuberkuliozės oficialiai nenustatyta.
(4)
Įvertinus Jungtinės Karalystės pateiktus dokumentus, reikėtų paskelbti, kad visoje Jungtinės Karalystės Škotijos regiono teritorijoje galvijų tuberkuliozės oficialiai nenustatyta.
(5)
Todėl Sprendimas 2003/467/EB turėtų būti atitinkamai iš dalies pakeistas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/467/EB I priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2009 m. spalio 15 d.